OSNOVNA ŠOLA

DOBROVO

Datum: 20. 10. 2011

PREDSTAVITEV ŠOLSKE KNJIŽNICE

V knjigah najdem smeh in radost,

nov pogled na marsikaj.

Zgodba me lahko ponese

tudi tisoč let nazaj.

 **(Zvezdana Majhen**)

Šolska knjižnica na OŠ Dobrovo ponuja več kot 18800 enot knjižničnega gradiva. Poleg knjižnega gradiva (leposlovne in strokovne knjige) imamo v knjižnici tudi neknjižno gradivo: revije, avdio in video gradivo … Neknjižno gradivo uporabljamo samo pri pouku in v knjižnici.

Člani šolske knjižnice so vsi učenci šole in vsi zaposleni na šoli.

Knjige izposojamo tudi našim bivšim učencem, če jih drugod ne dobijo in jih imamo pri nas na zalogi, pa tudi odraslim, če si kaj zaželijo in gradiva trenutno ne potrebujemo pri šolskem delu.

V šolskem letu 2010 /2011 smo na željo staršev uvedli tudi izposojo knjig čez počitnice. Ob koncu šolskega leta si učenci lahko izposodijo neomejeno število knjig in jih vrnejo v šolsko knjižnico septembra, ko se ponovno prične pouk.

Šolska knjižnica na centralni šoli je odprta vsak delovnik po šolskem koledarju od 7.30 do 14.00. Zaprta je le, kadar potekajo v knjižnici druge dejavnosti ali kadar je knjižničarka odsotna.

Čitalnica je odprta do 15.00. V čitalnici učenci berejo, pišejo domače naloge, iščejo različne informacije …

Knjižnica se povezuje tudi z vsemi dejavnostmi na šoli. Zelo dejavna je njena vloga v različnih projektih, v okviru knjižnice potekajo tudi: bralna značka in drugi projekti za spodbujanje branja, predstavitve novih knjig, ure pravljic, srečanja z ustvarjalci, razstave, uganke za knjižne molje, raziskovalno delo, načrtovanje kulturnih dejavnosti in vodenje učbeniškega sklada.

V naši knjižnici se lahko pohvalimo z velikim letnim prirastom knjig. Občina Brda nas spodbuja in nam pomaga. Tako smo v letu 2010 bralno značko poimenovali po našem rojaku, velikem pesniku Alojzu Gradniku, v istem letu smo skupaj z občino Brda in TIC-em otvorili Gradnikovo učno pot. Vsako leto občina Brda obdari naše prvošolce s knjižnimi nagradami, financira tudi knjižne nagrade za devetošolce in sicer za posebne dosežke na področju znanja, za zvestobo bralni znački vseh devet let šolanja … Omogoča izvedbo kulturnih prireditev, uporabo prostorov v Viteški dvorani Gradu Dobrovo…

Če pogledamo še nekaj statističnih podatkov. V šolski knjižnici na Dobrovem in POŠ Kojskem si učenci izbirajo med več kot 18.800 enotami. Če pogledamo podatke za zadnja tri leta:

* Leta 2009 V šolsko knjižnico je bilo na novo vpisanih 695 enot, nabavna vrednost vseh gradiv je bila 8.524,73 EUR
* Leta 2010 V šolsko knjižnico je bilo na novo vpisanih 661 enot, nabavna vrednost vseh gradiv je bila 8.671,58 EUR
* Leta 2011 (do septembra) V šolsko knjižnico je bilo na novo vpisanih 491 enot, nabavna vrednost vseh gradiv je 6.651,14 EUR

Vesela smo, da naši učenci radi prihajajo v šolsko knjižnico in so zadovoljni z izborom knjig.

Glede na teritorialno razgibanost Brd je naš predlog, da bibliobus morda nekoliko pogosteje obišče Brda. Radi bi imeli termin, ko bo na šolskem obračališču bibliobus rezerviran za obisk šolarjev, predvsem iz tistih vasi, ki jih bibliobus ne obišče.

Osnovna šola Dobrovo zelo dobro sodeluje s knjižnico Franceta Bevka v Novi Gorici v smislu strokovne podpore in vzgojo učencev v knjižnično informacijskih znanjih.

Ob šoli ima lastno knjižnico tudi vrtec. V enoti na Dobrovem in v Kojskem je cca 6000 knjižnih enot. Izposoja knjig v vrtcu je tudi za dom. Nakup knjig za knjižnico v vrtcu omogoča občina Brda.

KNJIŽNIČARKA: RAVNATELJICA:

Ivanka Škerlj Vesna Filej